[image: image1.png]UNIVERSITETET
I OSLO




INTERNT NOTAT


	Til:   Studinfo-superbrukere
	Universitetets senter for informasjonsteknologi

	
	

	Fra:   XML/USIT
	Postboks 1059, Blindern

	
	0316 OSLO

	Kopi:   Studieweb
	

	
	Telefon: 22852809

	Saksbehandler:   EH
	Telefaks: 2240043

	
	Web-adr.: http://www.usit.uio.no/

	Emne:  StudInfo brukeradministrasjon
	

	
	


Dato:  16.03.2004


Delegering av brukeradministrasjon.

I forbindelse med utvikling av nytt informasjonssystem for studieinformasjon, StudInfo, ved Universitetet i Oslo har brukermassen vokst betraktelig. For å kunne redigere eller administrere studieinformasjon trenger disse brukerne å få tildelt rettigheter. Håndtering av disse brukerrettighetene ivaretas i dag hovedsakelig sentralt av USIT, men det er behov for bedre rutiner og kontroll enn dagens praksis. Det trengs bedre kontroll over hvem som tildeles rettigheter. Rettigheter som tildeles bør i større grad tilpasses det brukerne trenger rettigheter til. Samtidig bør man også unngå å detaljstyre rettighetene for strengt slik at det ikke oppstår for mye administrativt arbeid med brukeradministrasjon. Fakultetene må også fristilles til å kunne administrere og delegere sitt arbeid slik de ønsker. 

Ved hvert fakultet er det etablert en superbrukerordning i forbindelse med StudInfo. Det er derfor naturlig å delegere ansvaret for å tildele og frata brukere rettigheter fra USIT sentralt til disse ressurspersonene. Det er opp til fakultetene selv og bestemme hvordan de ønsker å håndtere tilgang til sin studieinformasjon. Dette dokumentet inneholder kun et anbefalt forslag til hvordan dette kan gjøres.

Når brukeradministrasjonen flyttes fra sentralt hold og ut til fakultetene betyr dette samtidig at USIT sentralt ikke lenger har oversikt over hvem brukere er. Fakultetene, ved superbruker, må selv holde oversikt over dette. 

Administrasjon av brukerrettigheter
StudInfo er under stadig utvikling. I dag redigeres noen dokumenter via XMetaL på maskinen tag, mens andre dokumenter redigeres via webredigering på en vortexserver. Disse to dokumentstrukturene er planlagt slått sammen medio 2004 og skal ligge på en vortexserver under domenet www.uio.no/studier/.  Regulering av rettigheter til disse dokumentene må derfor baseres på de mulighetene som gis til å stille rettigheter via administrasjonsgrensesnittet i Vortex.

I Vortex skilles det mellom tre ulike typer rettighet; administrasjonsrettighet, skriverettighet og leserettighet. Administrasjonsrettighet er retten til å gi eller frata andre brukere rettigheter til et dokument eller en mappe. Skriverettighet vil si rett til å redigere på et dokument eller opprette og slette dokumenter i en mappe, mens leserettighet er retten til å se dokumenter eller mapper.
Disse ulike rettighetene tildeles brukere enten ved å registrere hvert enkelt brukernavn direkte på et dokument eller mappe, eller indirekte via en filgruppe. Det anses som mindre arbeidskrevende å administrere en filgruppe og gi filgruppen tilgang ulike steder i dokumenthierarkiet enn å registrere hver enkelt bruker der hvor han eller hun trenger tilgang.

Anbefalt forslag til løsning;

Dagens brukermasse kan deles i tre hovedgrupper; superbrukere, administrativt ansatte og vitenskapelig ansatte. Superbrukere har tilnærmet full tilgang til alle dokumenter i systemet, mens administrativt ansatte har i hovedsak rettigheter til å redigere informasjon som det stilles strengere kvalitetsmessige krav til enn den informasjonen vitenskapelig ansatte har tilgang til. Forslag til løsning innebærer derfor at fakultetene administrerer tre grupper hver; en gruppe for administrasjonsrettigheter, en gruppe for skriverettigheter til administrativt ansatte og en gruppe for skriverettigheter til vitenskapelig ansatte. Fakultetene kan selvfølgelig også delegere brukeradministrasjon og opprette flere grupper ned til instituttnivå hvis behovet er der.

· Gruppe for superbrukere (brukes til administrasjonsrettigheter og skriverettighet). I dag brukes filgruppen superxml til å tildele administrasjonsrettigheter. Dette er en felles gruppe for alle superbrukere, noe som betyr at en superbruker ikke kun har tilgang til de dokumentene som tilhører sitt fakultet, men alle dokumenter. Denne felles filgruppen hindrer også superbrukere i å delegere sitt arbeid i og med at de ikke kan administrere hvilke brukere som skal ligge i denne gruppen selv. Det anbefales derfor at fakultetet, ved superbruker, administrerer en egen gruppe for administrasjonsrettigheter. 

· Gruppe for administrativt ansatte (brukes til skriverettigheter). I dag brukes filgruppen xmetal30 til å tildele administrativt ansatte skriverettigheter. Denne gruppen innholder også brukere på tvers av fakultetene og gir derfor de administrativt ansatte skrivetilgang til dokumenter de ikke trenger tilgang til. Det anbefales derfor at fakultetet, ved superbruker, administrerer egen gruppe for skriverettigheter til administrativt ansatte ved fakultetet.  

· Gruppe for vitenskapelig ansatte (brukes til skriverettigheter på semesterspesifikk informasjon). Tildeling av skriverettigheter til vitenskapelig ansatte administreres i dag allerede av superbruker på fakultetet. Hovedsakelig legges disse personene inn på enkeltdokumenter og mapper. Hvordan de ulike fakultetene ønsker å gjøre dette er opp til hvert enkelt, men det kan være lurt å opprette en egen gruppe for disse også for å ikke få for mye arbeid med administrasjon av brukere. Spesielt kan dette arbeidet bli tidkrevende i forbindelse med blant annet opprettelse av nye dokumenter /semestermapper.

Hjelp til å opprette filgrupper gis av Lokal IT hvis det ikke allerede finnes eksisterende hensiktsmessige grupper å ta i bruk (evt. kan også filgruppen xmetal30 brukes ut høst-semesteret 2004.)

Administrasjon av filgrupper krever pr. i dag kompetanse på bruk av programmet bofh. Dette er kompetanse som finnes hos lokal IT på hvert fakultet. Superbruker kan derfor enten tilegne seg kompetanse på bruk av bofh eller sørge for at brukere blir meldt inn og ut av riktig gruppe ved å gi beskjed til lokal IT. Lokal IT skal bli informert om dette fra USIT.
Formidling av informasjon mellom sentralt og lokalt.
Når brukeradministrasjonen flyttes fra USIT ut til fakultetene betyr dette samtidig at man fra sentralt hold også delegerer ansvaret for å holde oversikt over hvem som til enhver tid er registrert som brukere. I dag registreres alle administrativt ansatte som har tilgang til systemet på e-postlisten studinfo-alle@usit.uio.no. Når enkeltbrukere ikke lenger skal meldes på denne e-postlisten, må superbrukere ivareta oversikt over sine brukere slik at man fra sentralt hold kan nå ut til innskrivere med frister og lignende. Det er opp til fakultetet selv å definere hvem de trenger å holde oversikt over, det viktige er at de som har behov for å få beskjed om ulike driftsrutiner og frister får det. 

· Det skal for hvert enkelt fakultet bli opprettet en e-postliste; studinfo-alle@<fak>.uio.no hvis det ikke eksisterer en tilsvarende liste fra før. Superbruker ved fakultetet er ansvarlig for å administrere og holde denne listen oppdatert. Listen skal brukes til å formidle frister, rutiner og lignende. USIT melder de fakultetsvise e-postlistene inn i studinfo-alle@usit.uio.no slik at alle brukerne kan nås fra sentralt hold via denne listen.

Etter hvert som StudInfo-systemet vokser blir også flere og flere ansatte involvert. For å gjøre det enklere å komme i kontakt med en ressursperson trenger vi også å standardisere e-postadressene til superbrukere. Det er også et ønske om å standardisere disse e-postadressene for å gi Lokal IT tydelige kontaktpunkter opp mot StudInfo-systemet.
· Hvert fakultet skal opprette e-postlisten studinfo-superbruker@<fak>.uio.no. På denne listen skal e-postadressen til den eller de som er superbrukere ved fakultetet registreres. Superbruker ved fakultetet er selv ansvarlig for å administrere denne listen. Alle de fakultetsvise e-postlistene meldes inn i Studinfo-superbrukere@usit.uio.no slik at alle superbrukerne kan nås fra sentralt hold via denne listen. Dersom det allerede finnes en e-postliste for kontakt med lokal superbruker som innskrivere er vant med å bruke, kan denne listen evt. meldes inn i den nye listen (inntil folk vender seg til å bruke den nye adressen).
Hjelp til å lære administrasjon av e-postlister gis på superbrukersamling hvis behovet er der.

